Eva Møller (KF), 2001-01-31:
Religionsfriheden er en af de fundamentale menneskerettigheder.
Vi skal alle kunne tænke, tro og sige, hvad vi vil, men selvfølgelig under ansvar over for straffeloven.
Vi vil ikke og kan ikke acceptere ytringer, som opfordrer til mord, til massemord, til blodofre, til voldtægt, til undertrykkelse af kvinder eller enhver anden form for grusomhed; heller ikke selv om dette sker som et led i rituelle handlinger, og folk mener, det er en del af deres religionsfrihed at måtte optræde på denne måde.
Der er grænser for friheden.
Det må aldrig komme dertil, at nogles frihed bliver til andres ufrihed, og dette gælder også på religionsområdet.
Det Konservative Folkeparti lægger meget stor vægt på menneskerettighederne, herunder at religionsfriheden overholdes i de lande, som er vore programsamarbejdslande.
Vi mener, det skal indgå som en helt klart parameter i den vurdering, som foretages af, hvem og hvad der skal gives støtte til, og vi mener lige så klart, at en krænkelse skal kunne føre til et brud med samarbejdslandet eller ophør af bistand. Det er naturligvis klart, at når vi taler om religionsfrihed, og at vi ikke vil finde os i undertrykkelse af religionsfriheden, er vi også imod enhver anden undertrykkelse, enhver anden krænkelse.
Det gælder altså ikke kun en undertrykkelse af kristne, det gælder lige så vel en undertrykkelse af muslimer, buddhister og for den sags skyld også mennesker, som har valgt ikke at have nogen religiøs overbevisning.
Vi mener derfor også helt klart, at man aldrig må nå frem til en situation, hvor nogle mener, at f.eks. islamisk ret står over menneskerettighederne.
Fundamentale muslimer må ikke forfølge alle andre troende.
Jeg vil også nævne Kina som et eksempel.
Her oplever vi fortsat, at man frygter religionen, og derfor forfølger man tibetanerne og blander sig i deres ret til selv at bestemme, hvem der skal være lama, osv.
I den forbindelse kan jeg dog glæde mig over, at der efter kommunismens sammenbrud atter er religionsfrihed i de østeuropæiske lande, så det kan altså lykkes; det kan gå den rigtige vej.
Vi giver i Danmark bistand til fremme af demokrati og menneskerettigheder, også til Kina, og jeg kunne godt helt specielt tænke mig at høre, om udenrigsministeren mener, vi får nok ud af den bistand, vi giver på dette område.
Jeg har ganske vist noteret mig i dagspressen, at udenrigsministeren mener, at vi kun skal give bistand, hvis man ændrer på forholdene, hvis man flytter holdninger.
Men er der ikke en mellemvej?
Er det, vi skal ønske os, ikke i virkeligheden som konsekvens af dette, at vi giver bistand, fordi vi kan være med til at flytte eller at påvirke holdninger hos regeringer og magthavere?
Det vil sige, at vi kan kræve en god regeringsførelse og tro på, at
hvis vi har en god regeringsførelse, så smitter denne holdning af i resten af samfundet.
Mens vi så til gengæld omvendt må sige, at hvis regeringen ikke viser vilje til at ville overholde menneskerettighederne, herunder religionsfrihed, ja, så må det kunne få konsekvenser, så må vi kunne komme i den situation, at vi siger, at nu må vi afbryde samarbejdet, nu må vi stoppe med bistanden. Historien har lært os, at krænker man én menneskerettighed, så følger de andre snart efter.
Så vi skal stå fast på alle menneskerettigheder, herunder religionsfriheden.
Krænkelser skal have konsekvenser for vor politik, ikke mindst vor bistandspolitik.
I Det Konservative Folkeparti bakker vi naturligvis op om arbejdet for menneskerettigheder og religionsfrihed i alle internationale traktater, erklæringer, resolutioner, i FN, EU, Europarådet, OSCE og alle andre sammenhænge som nævnt i ministerens redegørelse.
Det Konservative Folkeparti har altid forsvaret og kæmpet for menneskerettighederne, og det vil vi fortsat gøre, thi de er forudsætningen for et værdigt menneskeliv.
Det er ikke fremskridt for menneskerettigheder, når millioner af mennesker fortsat forfølges på grund af deres tro.
På baggrund af det, jeg har sagt her, vil jeg gerne tilkendegive, at Det Konservative Folkeparti agter at stemme for det stillede forslag til vedtagelse.